Venstre-kandidaten Helena Palsgaards valgplakater har fået manipuleret fotos og fået skiftet sit partinavn ud med Stram Kurs på opslag på de sociale medier. Og det er ikke første gang, den 24-årige kandidat er udsat for chikane.

Egentlig har hun ikke lyst til at give det opmærksomhed. Men det, man - hvis man ser på det med meget venlige øjne - kan tolke som satire, har udviklet sig til chikane, mener Helena Palsgaard. Hun er kandidat til Regionsrådet og stiller op for første gang. I søndags blev hun gjort opmærksom på, at et opslag hun havde lavet på Instagram med sin valgplakat, var blevet fotoshoppet af Stram Kurs-medlemmet Uwe Max Jensen og delt på sociale medier. Ligesom Uwe Max Jensen havde delt et foto af Helena Palsgaard på Twitter og i billedteksten opfordret til at stemme på Stram Kurs. Uwe Max Jensen fortæller til TV2 Nord, at dette hændelsesforløb ikke er korrekt gengivet. - Det begynder med, at hun lægger et billede på Instagram, hvor hun bruger V-tegnet, som er et tegn, der er anvendt af Stram Kurs. Når vi ser en kandidat, der bruger det tegn, så bliver vi oprørte og mener, at det kalder på en kommentar, siger Uwe Max Jensen. Han skrev derfor et tweet, hvor han gjorde sine følgere opmærksom på, at de kan stemme på Stram Kurs til regionrådsvalget i Region Nordjylland. I tweetet var også det billede fra Instagram, hvor Helena Palsgaard laver V-tegnet. Anmeldte Twitter-profil Efter at Uwe Max Jensen havde lavet sit tweet med billedet af Helena Palsgaard, anmeldte hun hans Twitter-profil. - Jeg ville i første omgang ikke reagere, da jeg ikke ønsker at give ham opmærksomhed. Så jeg nøjedes med at kontakte Twitter, som heldigvis var hurtige til at få opslaget fjernet og lukket kontoen. Ifølge Uwe Max Jensen blev hans Twitter-profil blokeret i en kortere periode. - Det er et anstødeligt angreb på ytringsfriheden, at hun anmelder min Twitter-profil og får den lukket, siger Uwe Max Jensen. Venstre-kandidaten siger, at hun senere fik henvendelser om, at der også på Facebook var et fotoshoppet opslag, hvor der også var frivillige, der havde hjulpet hende med at hænge valgplakater op, med på billedet. - Der synes jeg, det gik over grænsen for, hvad man kan kalde satire. Jeg opfatter det som chikane, og jeg er da rigtig træt af det, siger Helena Palsgaard. Uwe Max Jensen siger, at dette er lodret forkert. - Det er ikke korrekt, at der på Facebook har været et fotoshoppet opslag, siger han. Ikke første gang Det er ikke første gang, at Helena Palsgaard oplever chikane. Samme weekend, som valgplakaterne blev sat op, fik hun at vide, at en af hendes valgplakater i Hadsund var blevet sat i brand, ligesom hun har fået valgplakater revet i stykker. - Jeg tager det ikke personligt og fik også at vide, da jeg besluttede mig for at stille op, at man skal være forberedt på lidt af hvert, når man er kandidat og er blevet klædt på til at kunne håndtere det, fortæller Helena Palsgaard. - Det er lige inden for skiven Uwe Max Jensen siger, at det i den konkrete sag er Stram Kurs, der er blevet udsat for et overgreb. - Helena Palsgaard stjæler vores tegn, og det vælger jeg så at svare satirisk på, siger Uwe Max Jensen. Svaret bestod i to fotoshoppede billeder, som han delte på Twitter, da hans profil var blevet åbnet igen. Delingen af billederne førte til, at Uwe Max Jensens Twitter-profil endnu en gang blev anmeldt og midlertidigt lukket. - Jeg mener, at de to memes, jeg har lavet, er inden for den gemytlige atmosfære, der må være i en valgkamp. Det er lige inden for skiven, siger Uwe Max Jensen. Helena Palsgaard overvejer stærkt at politianmelde Uwe Max Jensen, hvis chikanen fortsætter. - Men jeg lader mig ikke slå ud og er helt klar til valget på tirsdag, siger hun. Uwe Max Jensen påpeger, at det er utilstedeligt, at han ikke er blevet kontaktet og har fået mulighed for at svare, før denne oplysning er blevet bragt. Han mener, at det er Helena Palsgaard, der har stjålet fra Stram Kurs, og mener derfor, at det er forkert, at det bliver insinueret, at han han skulle have gjort noget strafbart. Uwe Max Jensen opfordrer i øvrigt til, at man stemmer på Stram Kurs' kandidat til regionsrådsvalget.